6.3.2011

Aamuposti Kolumni

apkolumni168

**Jorma Heikkilä**

Kirjoittaja on riihimäkeläinen diplomi-insinööri ja kaupunginvaltuutettu (kok) sekä maakuntavaltuutettu.

**Vastakkainasettelun aika pitäisi olla ohi**

Hyvinkään ja Lopen kuntajohtajat hyväksyvät kuntien pakkoliitokset; näin oli otsikoitu 1.3.

Aamupostin juttu ajankohtaisessa pakkoliitoskeskustelussa.

Lopen kunnanjohtaja Karoliina Viitanen toteaa sanatarkasti, että ”hän kannattaa pakkoliitoksia, jos kunnan talous on sellainen, ettei kunta millään pysty omillaan tulemaan toimeen”.

Hyvinkää kaupunginjohtaja Raimo Lahti sanoi, että ”pakkoliitos käy yleisesti”.

Itse olen jo pikään kannattanut ja esittänytkin virallisesti alueemme neljän kunnan vapaaehtoista liitosta. Korostan ehdottomasti, että liittoutuminen tulee tapahtua vapaaehtoisesti kaikissa neljässä kunnassa. Valtioneuvoston pakko-otetta me emme tarvitse, vaan meidän tulee itse tajuta tilanteen vakavuus alueemme kuntakentässä.

Aamupostin kuntajohtajahaastattelussa pisti silmään taluden huonon tilanteen peittely. Sanottiin, että koska alueemme kunnissa taloudellinen tilanne ei ole paha, pakkoliitokset eivät kosketa meidän aluetta.

Tämä on harhainen käsitys; siis tämä kuntajohtajien ylioptimistinen näkemys. Esimerkiksi Riihimäen kaupungilla on velkaa yli 100 miljoonaa euroa ja tuloveroprosentti on jo karmeat 19,75 prosenttia. Työttömyysaste on korkea ja selvästi suurempi kuin eteläisessä Suomessa keskimäärin.

Yritysmaailmassa on tilanne huomattu, ja alueen yrittäjät olisivatkin varmaan valmiita uuden ja kilpailukykyisen kunnan synnyttämiseen.

Maan hallituksen pakkoliitosotetta me emme kaipaa, mutta se ote lähestyy, ellemme itse täällä neljän kunnan alueella ole hereillä. Meidän tulee tunnustaa tosiasiat ja lähteä vapaaehtoisesti synnyttämään uutta elinvoimaista alueemme kuntaa.

Mielestäni tämä asia on selkeästi yksi eduskuntavaalien teemoista seutukunnallamme. Äänestäjien puolesta kaivataan asiaan kannanottoja eduskuntavaaliehdokkailta yli puoluerajojen. Itse kannatan vapaaehtoista neljän kunnan liitosta.